Source: https://www.jogiforum.hu/hirek/18453
Timestamp: 2019-10-14 20:56:35
Document Index: 18872365

Matched Legal Cases: ['bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Életveszélyes kődobálás Székesfehérváron | hírek | Jogi Fórum ﻿
Életveszélyes kődobálás Székesfehérváron
A székesfehérvári városi bíróság nem rendelte el a kedd este Székesfehérvárott történt kődobálás gyanúsítottjainak, hat fiatalnak az előzetes letartóztatását; a határozat nem jogerős - közölte pénteken a Fejér Megyei Bíróság szóvivője.
Gieszné Boda Orsolya tájékoztatása szerint a bíróság az életveszélyt okozó testi sértéssel gyanúsítottak közül az egyik fiatal felnőtt esetében - aki ellen egyébként más ügyben már folyik büntetőeljárás - lakhelyelhagyási tilalmat rendelt el.
A négy fiatalkorú és két fiatal felnőtt gyanúsított közül egy tagadta a bűncselekmény elkövetését, öten viszont beismerték, hogy kővel dobálták meg a többségében romák lakta házat, mint mondták, azért, mert megakarták bosszulni azt, hogy egy társukat a házban lakók korábban megverték.
A bíróság ebben a szakaszban nem látta bizonyítottnak, hogy az életveszélyt okozó bűncselekményt szándékosan követték el, megállapítása szerint gondatlanságból elkövetett bűncselekményről van szó.
Ennek súlya miatt, valamint azért, mert a fiataloknál - akik közül öten még tanulnak - nem áll fenn a szökés, illetve az elrejtőzés veszélye, a bíróság nem látta indokoltnak az előzetes fogva tartást.
A határozat ellen az ügyészség fellebbezést jelentett be, s az ügyben a Fejér Megyei Bíróság hoz majd döntést.
Székesfehérváron kedden késő este fiatalok dobáltak meg egy többségében romák lakta házat. Az egyik földszinti ablakon berepülő kődarab életveszélyesen megsebesített egy 12 éves kislányt. A rendőrség már szerdán, illetve csütörtökön azonosította, illetve elfogta a gyanúsítottakat. A sérült kislányt megoperálták, s a műtét után szövődménymentesen gyógyul.